《因梦二老亲夜寐不成》
明代·黄淮

云连瓯越路途赊，翘首高堂暮景斜。致孝未成乌反哺，负愆忽讶兔投罝。

梦魂来往浑无定，消息沉浮更可嗟。大节未酬诚可愧，皇恩犹待听宣麻。

作者简介：（1367—1449）明浙江永嘉人，字宗豫，洪武三十年进士。永乐时，曾与解缙等并直文渊阁，进右春坊大学士。后为汉王高煦所谮，系诏狱十年。洪熙初复官，寻兼武英殿大学士，与杨荣等同掌内制。官终户部尚书。性明果，达于治体，善谳疑狱。有《省愆集》、《黄介庵集》。